OBH  3900/1998.
Az állampolgári jogok országgyűlési biztosa általános helyettesének jelentése
Ügyintéző: dr. Valach Adrien

Az eljárás megindulása:

Panaszos hivatalunkhoz küldött beadványában azt sérelmezte, hogy az őt és feleségét ápoló ózdi Időskorúak Otthona a felesége halála után, a befizetett térítési díj időarányosan visszatérítendő részét nem fizette vissza. Az Alkotmány 13. § (1) bekezdésében foglalt a tulajdonhoz, valamint a 70/E. § (1) bekezdésében biztosított szociális biztonsághoz való alkotmányos jogok sérelme veszélyének gyanúja miatt az ügyben vizsgálatot indítottam.

A megállapított tényállás

Az intézettől kapott tájékoztatás alapján a következő tényállást állapítottam meg. A panaszos feleségének az intézményi ellátásért fizetendő személyi térítési díja - Ózd Város Önkormányzatának a személyes gondoskodást nyújtó szociális ellátások térítési díjáról szóló, módosított 12/1994. (V.25.) számú rendelete alapján - 1998. március 1-jétől havi 15.622 Ft volt. A panaszos feleségét 1998. április 29-én délután kórházba szállították, ahonnan 1998. május 7-én bocsátották el. A panaszos felesége 1998. május 10-én a reggeli órákban meghalt. A panaszos felesége 1998. április hónapban a teljes térítési díjat megfizette, 1998. májusában pedig egyrészt megfizette az 1998. április 30-ától május 6-áig tartó időszakra a napi 104 Ft-os, összesen 728 Ft távolléti díjat, továbbá 1998. május 7-étől május 10-éig a személyi térítési díj időarányos részét, 2.084 Ft-ot. Az ózdi Időskorúak Otthonának vezetője - az adatokra vonatkozó felkérésem teljesítése közben - észlelte, hogy az elszámolás során tévedtek. Egyrészt az 1998. április 30-ai kórházi távollét idejére teljes összegű napi térítési díjat számoltak el, a májusi elszámolásnál pedig erre a napra a távollét idején fizetendő ún. ágyfenntartási díjat is elszámolták. Az otthon az így keletkezett 521 Ft-os túlfizetést azonban még a vizsgálat befejezése előtt a panaszosnak  visszafizette.

Alkalmazott jogszabályok

1993. évi LIX. törvény az állampolgári jogok országgyűlési biztosáról

16. § (1) Az országgyűlési biztoshoz bárki fordulhat, ha megítélése szerint valamely hatóság [29. § (1) bek.], illetve közszolgáltatást végző szerv (a továbbiakban együtt: hatóság) eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva.

17. § (1) Az országgyűlési biztos a hozzá benyújtott beadványt - a (2) bekezdésben foglalt kivétellel - köteles megvizsgálni. A célszerűnek tartott intézkedést - e törvény keretei között - maga választja meg.

18. § (2) Az országgyűlési biztos bármely hatóságtól az általa lefolytatott eljárással, illetve az eljárás elmulasztásával kapcsolatban adatokat és felvilágosítást kérhet, továbbá a keletkezett iratokba betekinthet, annak megküldését, illetőleg, ha ez nem lehetséges róluk másolat készítését kérheti.

19. § (1) Az országgyűlési biztos a lefolytatott vizsgálat eredményéről, illetve esetleges intézkedéséről a beadványt tevőt értesíti.

1993. évi III. törvény a szociális igazgatásról és szociális ellátásokról

114. § (1) Ha e törvény másként nem rendelkezik, a személyes gondoskodást nyújtó ellátásokért térítési díjat kell fizetni.

115. § (1) A személyes gondoskodás körébe tartozó szociális ellátások térítési díját (a továbbiakban: intézményi térítési díj) az intézményt fenntartó szerv évente kétszer állapíthatja meg.

29/1993. (II. 17.) Kormányrendelet a személyes gondoskodást nyújtó szociális ellátások térítési díjáról

2. § (1) A térítési díj fizetésére kötelezettet a szociális intézményi ellátásért az intézményi térítési díj összegével azonos térítési díj megfizetésére kell kötelezni az Szt.-ben, e rendeletben és a helyi önkormányzatok rendeletében foglaltak szerint.

6. § Ha az ellátást a jogosult a hónap nem mindegyik napján veszi igénybe, akkor - a házi segítségnyújtás kivételével - a személyi térítési díj megállapításánál figyelembe vehető havi jövedelmet naptári napra kell átszámolni, úgy, hogy a rendszeres havi jövedelem összegét harminccal kell osztani. Ebben az esetben az ellátásért fizetendő napi személyi térítési díj a napi jövedelemnek az Szt. 116. § (2) bekezdésében és a 117. § (2) bekezdésében meghatározott mértékét nem haladhatja meg.

28. § (1) A gondozott kórházi (gyógyintézeti) ellátása tartamára térítési díjként a gondozottra megállapított személyes térítési díj 20%-át kell fizetni.
(3) Az (1) és (2) bekezdésben foglalt esetben az egy napra jutó térítési díj megállapítása az intézmény vezetőjének a feladata.

Az érintett alkotmányos jog

- tulajdonhoz való jog [Alkotmány 13. § (1)]

A vizsgálat megállapítása

A panaszosnak a felesége személyi térítési díja elszámolására vonatkozó beadványa kivizsgálása során megállapítottam, hogy a panaszos, illetőleg feleségének az Alkotmány 13. § (1) bekezdésében deklarált, a tulajdonhoz való jogával összefüggésben keletkezett visszásság azáltal, hogy az ózdi Időskorúak Otthona a panaszos feleségének a kórházi kezelés első napjára - 1998. április 30-ára - személyi térítési díjat és távolléti díjat is elszámolt. Tekintettel arra, hogy az alkotmányos jog sérelmét okozó otthon vezetője még a vizsgálat befejezése előtt a téves elszámolást módosította és panaszosnak a túlfizetést visszatérítette, az ügyben ajánlástételi jogommal nem élek.

Budapest, 1999. március 22.

Dr. Polt Péter